Škotijos nepriklausomybės referendumas
2014 m. Škotijos nepriklausomybės referendumas – referendumas, vykęs 2014 m. rugsėjo 18 d. dėl galimo Škotijos atsiskyrimo nuo Jungtinės Karalystės. Referendumo klausimas buvo: „Ar Škotija turi būti nepriklausoma šalis?“ (angl. Should Scotland be an independent country?), į kurį reikėjo atsakyti „taip“ arba „ne“. Pats referendumas paskelbtas dar 2013 m. kovo 21 d. Jei referendume balsuotojai būtų nusprendę, kad Škotijai verčiau atsiskirti nuo JK, Škotijos nepriklausomybę būtų buvę galima paskelbti 2016 m. Referendumas nusprendė, kad Škotija išlieka JK sudėtyje. Iš viso referendume dalyvavo 4 283 392 asmenys (84,59 %). Iš jų 44,70 % pasisakė už šalies nepriklausomybę, 55,30 % – prieš.